Մոգերի երկրպագություն (նկար, Պիտեր Բրեյգել Ավագ)

Մոգերի երկրպագություն, Պիտեր Բրեյգել Ավագի նկար, ստեղծվել է 1564 թվականին։ Նկարն ստեղծվել է այն ժամանակ, երբ նկարիչն ապրել և ստեղծագործել է Բրյուսելում։ Նկարը մոգերի երկրպագությանը նվիրված շարքի երեք նկարներից մեկն է։ Առաջին նկարը (1556—1562 թվականներ) շատ վատ է պահպանվել և գտնվում է Բրյուսելի Գեղեցիկ արվեստների թագավորական թանգարանում, երկրորդը լավ է պահպանվել (1564 թվական) և գտնվում է Լոնդոնի ազգային պատկերասրահում, երրորդը (1567 թվական) գտնվում է Օսկար Ռայնխերտի թանգարանում (Վինտերտուր)։

Պատմություն 

Նկարի ստեղծման ժամանակաշրջանը համընկնում է Իսպանիայի Ֆիլիպ II արքայի հոլանդական տարածաշրջանում կառավարելու շրջանին։ Պիտեր Բրեյգել Ավագն ապրել և ստեղծագործել է Իսպանական Նիդերլանդներում։ Այդ շրջանում հոլանդական հասարակությունը արմատական փոփոխություններ էր ապրում, ինչն արտահայտվում էր իսպանացիների կառավարության դեմ դժգոհությամբ, կաթոլիկների և բողոքականների միջև հաճախակի դավանաբանական բախումներով։ Բրյուսելը, որտեղ ապրում և ստեղծագործում էր Բրեյգել Ավագը, դարձել էր հեղափոխական իրադարձությունների կենտրոն։ Այս իրադարձությունները չէին կարող անտարբեր թողնել նկարչին, և նա սկսեց «Մոգերի երկրպագություն» նկարի աշխատանքները, սակայն իր մեկնաբանությամբ։ Նկարը սառն ընդունելության է արժանացել կաթոլիկ հասարակության կողմից, քանի որ լի էր հեգնանքով և հակաեկեղեցական բովանդակությամբ։

Նկարի սյուժե 
Նկարում հիշատակվում է Աստվածաշնչյան սյուժեն մոգերի մասին, որոնք եկել էին Արևելքից, որպեսզի երկրպագեն նորածին Հիսուսին և նրան ընծաներ մատուցեն։ (Մատթեոս 2:1-11)։ Իր ստեղծագործության մեջ Պիտեր Բրեյգել Ավագը որոշել է հեռանալ ավանդական նկարչությունից և ուրախության պահը ներկայացնելուց։ Գտնվելով Հիերոնիմոս Բոսխի արվեստի ազդեցության տակ՝ Բրեյգել Ավագը ստեղծել է նկար, որում չի արտահայտվում Մանկան ծննդյան ուրախությունը․ բոլոր կերպարները, նույնիսկ Մարիամ Աստվածածինը, տխուր են։ Հիսուսը և Մարիամը նկարի գլխավոր կերպարներն են։ Կանաչ հանդերձով տղամարդը ինչ-որ բան է շշնջում Հովսեփի ականջին։ Հովսեփը փակ աչքերով է լսում նրան, ինչն արտահայտում է անտարբերություն իրադարձության վերաբերյալ։  Փարախի մուտքի մոտ և Մարիամի, Մանկան, Հովսեփի, մոգերի և թխամորթ Բաղդասարի մոտ տղամարդիկ և զինվորներ կան, որոնց դեմքերին նկարիչը հաղորդել է հեգնանք և չարախնդություն։

Պատկերասրահ

Ծանոթագրություններ

Արտաքին հղումներ 
Профиль картины на сайте Лондонской национальной галереи

Պիտեր Բրեյգել Ավագի նկարներ
Լոնդոնի ազգային պատկերասրահի նկարներ
Հին Կտակարանի թեմայով նկարներ
Արվեստի ստեղծագործություններ